ΚΑΝΟΝΙΣΜΟΣ (ΕΟΚ) αριθ. 1578/72 ΤΟΥ ΣΥΜΒΟΥΛΙΟΥ της 20ής Ιουλίου 1972 περί θεσπίσεως γενικών κανόνων για τον καθορισμό των τιμών αναγωγής και για τον προσδιορισμό τιμών προσφοράς "ελεύθερο στα σύνορα" του υβριδίου αραβοσίτου που προορίζεται προς σπορά

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 2358/71 του Συμβουλίου της 26ης Οκτωβρίου 1971 περί κοινής οργανώσεως των αγορών στον τομέα των σπόρων προς σπορά(1), και ιδίως το άρθρο 6 παράγραφος 4,

την πρόταση της Επιτροπής,

Εκτιμώντας:

ότι το άρθρο 6 παράγραφος 1 του κανονισμού (ΕΟΚ) αριθ. 2358/71 προβλέπει τον καθορισμό κατ' έτος μιας τιμής αναγωγής για κάθε τύπο υβριδίου αραβοσίτου που προορίζεται προς σπορά- ότι το άρθρο 6 παράγραφος 2 του κανονισμού αυτού προβλέπει τον καθορισμό για κάθε προέλευση, μιας τιμής προσφοράς "ελεύθερο στα σύνορα"- ότι πρέπει να θεσπισθούν γενικοί κανόνες για την εφαρμογή των διατάξεων αυτών-

ότι το υβρίδιο του αραβοσίτου που προορίζεται προς σπορά δύναται να εισάγεται σε διαφορετικά στάδια εμπορίας ή συσκευασίας και ότι είναι σκόπιμο να προσδιορισθεί το στάδιο στο οποίο πρέπει να αναφέρονται οι τιμές αναγωγής των διαφόρων τύπων υβριδίου-

ότι οι τιμές "ελεύθερο στα σύνορα" που αποτελούν τη βάση για τον καθορισμό της τιμής αναγωγής πρέπει να αντιστοιχούν σε αντιπροσωπευτικές εισαγωγές, όσον αφορά την ποσότητα και την ποιότητα του προϊόντος-

ότι κατά τις εισαγωγές, το εισαγόμενο προϊόν δύναται να παρουσιάζεται σ'ένα στάδιο εμπορίας ή συσκευασίας διαφορετικό από εκείνο που έχει επιλεγεί για τον καθορισμό των τιμών αναγωγής- ότι στην περίπτωση αυτή, για λόγους συγκρίσεως, η τιμή προσφοράς του προϊόντος αυτού "ελεύθερο στα σύνορα" πρέπει να υπόκειται στις απαραίτητες προσαρμογές,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η τιμή αναγωγής, για κάθε τύπο υβριδίου αραβοσίτου που προορίζεται προς σπορά, καθορίζεται για το προϊόν που είναι επίσημα πιστοποιημένο, επεξεργασμένο και συσκευασμένο σε σάκκους των 25 χιλιογράμμων και αποτελεί αντικείμενο πωλήσεως, υπό συνθήκες ελευθέρου ανταγωνισμού, μεταξύ ενός αγοραστού και ενός πωλητού, ανεξαρτήτων μεταξύ τους.

Άρθρο 2

Το επίπεδο των τιμών αναγωγής καθορίζεται σύμφωνα με το άρθρο 6 παράγραφος 1 του κανονισμού (ΕΟΚ) αριθ. 2358/71, λαμβανομένων υπόψη των τιμών των εισαγωγών από τρίτες χώρες που είναι αντιπροσωπευτικές όσον αφορά την ποσότητα και την ποιότητα του προϊόντος.

Άρθρο 3

Εάν κατά την εισαγωγή, το εισαγόμενο προϊόν παρουσιάζεται σε στάδιο εμπορίας ή συσκευασίας διαφορετικό από εκείνο που έχει επιλεγεί για τον καθορισμό της τιμής αναγωγής, ιδίως αν πρόκειται περί σπόρων προς σπορά που παράγονται με συμφωνητικό πολλαπλασιασμού, μεταξύ ενός σποροπαραγωγικού οίκου ή ενός δημιουργού που είναι εγκατεστημένοι στην Κοινότητα και ενός πολλαπλασιαστού που είναι εγκατεστημένος στην εξάγουσα τρίτη χώρα, η τιμή προσφοράς "ελεύθερο στα σύνορα" του προϊόντος αυτού υπόκειται στις απαραίτητες προσαρμογές.

Άρθρο 4

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα του τα μέρη και ισχύει άμεσα σε κάθε Κράτος μέλος.

Έγινε στις Βρυξέλλες, στις 20 Ιουλίου 1972.

Για το Συμβούλιο

Ο Πρόεδρος

T. WESTERTERP

(1) ΕΕ αριθ. Ν 246 της 5.11.1971, σ. 1.